
Τρίτη, 13 Οκτώβριου 2026

ΔΕΛΤΙΟ ΤΥΠΟΥ

Εντοπισμός και διάσωση 75 αλλοδαπών στην Αγία Γαλήνη – Εντοπισμός 50 αλλοδαπών στην Ιεράπετρα – Μηχανική βλάβη Ι/Φ σκάφους στα Χανιά – Διακομιδή ασθενούς

	Τις πρωινές ώρες σήμερα, ενημερώθηκε η Λιμενική Αρχή της Αγίας Γαλήνης, για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή νοτιανατολικά της Αγίας Γαλήνης. Από σκάφος της Δύναμης Frontex εντοπίστηκαν και περισυλλέχθηκαν 75 αλλοδαποί (74 άνδρες και 1 γυναίκα), οι οποίοι αρχικά μεταφέρθηκαν στο λιμάνι της Αγίας Γαλήνης και ακολούθως σε χώρο φιλοξενίας στο Ρέθυμνο. 

*****

	Τις μεσημβρινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία Κούτσουρας. Στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν 50 αλλοδαπούς, οι οποίοι μεταφέρθηκαν στο λιμάνι της Ιεράπετρας. Προανάκριση διενεργείται από το Λιμεναρχείο Ιεράπετρας.

*****

	Τις μεσημβρινές ώρες σήμερα, ενημερώθηκε η Λιμενική Αρχή των Χανίων για μηχανική βλάβη ενός ιστιοφόρου (Ι/Φ) σκάφους σημαίας Ουκρανίας με τρεις αλλοδαπούς (υπηκόους Ουκρανίας) επιβαίνοντες, στη θαλάσσια περιοχή έξωθεν του όρμου Σούδας. Στο σημείο μετέβη το σκάφος «ΣΕΛΗΝΗ» Τ.Χ. 1455, με τη συνδρομή του οποίου το Ι/Φ κατέπλευσε με ασφάλεια στο λιμάνι της Σούδας. Από το Κεντρικό Λιμεναρχείο Χανίων, απαγορεύτηκε ο απόπλους του Ι/Φ σκάφους, μέχρι την αποκατάσταση της βλάβης.

*****

	Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διακομίστηκε, από το λιμάνι της Τήνου στο λιμάνι της Σύρου, με Περιπολικό σκάφος Λ.Σ.-ΕΛ. ΑΚΤ., 79χρονος, ο οποίος έχρηζε άμεσης νοσοκομειακής περίθαλψης.

